উৎকণ্ঠার চার ঘণ্টা। কিন্তু তাতেও শাপমোচন হল না। অবৈধ বোলিং অ্যাকশনের জন্য অভিযুক্ত বাংলাদেশের পেসার তাসকিন আমেদকে নির্বাসিতই থাকতে হচ্ছে। ভারতের বিরুদ্ধে মাঠে নেমে পড়ার মতো পরিস্থিতি তৈরি হলেও বুধবার শেষ পর্যন্ত হোটেলে বসেই খেলা দেখতে হল তাঁকে।যদিও মঙ্গলবার বিকেল থেকে তাসকিনকে নিয়ে যা ঘটে গেল, তা কোনও রুদ্ধশ্বাস চিত্রনাট্যের চেয়ে কম কিছু নয়। মঙ্গলবার চিন্নাস্বামী স্টেডিয়ামে ভারতীয় ক্রিকেটারেরা যখন চূড়ান্ত মহড়া সারতে ব্যস্ত, বাংলাদেশ শিবিরে সেই সময় শুরু হয়েছিল দলের অন্যতম সেরা পেসারকে নির্বাসনমুক্ত করার প্রক্রিয়া। তাসকিনের নির্বাসনের সিদ্ধান্তকে চ্যালেঞ্জ জানিয়ে গত রবিবার আইসিসি-র কাছে আবেদন করেছিল বাংলাদেশ ক্রিকেট বোর্ড। কিন্তু প্রায় আটচল্লিশ ঘণ্টা পেরিয়ে যাওয়ার পরও আইসিসি-র কোনও প্রতিক্রিয়া না পেয়ে নড়েচড়ে বসেন বাংলাদেশ ক্রিকেট বোর্ডের কর্তারা। 
মঙ্গলবার দুপুরেই কলকাতা হয়ে বেঙ্গালুরুতে পৌঁছান বিসিবি প্রেসিডেন্ট নাজমুল হাসান। জানা গিয়েছে, আইসিসি চেয়ারম্যান ও ভারতীয় বোর্ডের প্রেসিডেন্ট শশাঙ্ক মনোহরের হস্তক্ষেপ চেয়ে তাঁকে ফোন করেন নাজমুল। তারপরই ঠিক হয়, বাংলাদেশ বোর্ডের আবেদন খতিয়ে দেখার জন্য বিকেলে টেলিকনফারেন্স করা হবে। সেই মতো বিকেল চারটে নাগাদ টেলিকনফারেন্স করেন আইসিসি-র জুডিশিয়াল কমিশনার মাইকেল বেলফ। বিসিবি-র তরফে ছিলেন জাতীয় দলের কোচ চণ্ডিকা হাতুরাসিংহে ও ম্যানেজার খালেদ মামুদ সুজন। অভিযুক্ত তাসকিনের বক্তব্য শোনার জন্য তাঁকেও সেই কনফারেন্সে রাখা হয়েছিল। জানা গিয়েছে, চার ঘণ্টার ম্যারাথন টেলিকনফারেন্সে বাংলাদেশের প্রতিনিধিরা আইসিসি-র অ্যাকশন পরীক্ষার পদ্ধতি নিয়েই আপত্তি তোলেন। আইসিসি-র জুডিশিয়াল কমিশনারকে তাঁরা জানান, চেন্নাইয়ের বায়োমেকানিক্যাল ল্যাবরেটরিতে তাসকিনের বাউন্সারকে অবৈধ ঘোষণা করা হয়েছে। জানতে চাওয়া হয়, বাউন্সার বাদ দিয়ে তাসকিনের বল করার সমস্যা কোথায়?
পাশাপাশি আরও একটি ব্যাপারে জুডিশিয়াল কমিশনারের দৃষ্টি আকর্ষণ করা হয়। বলা হয়, ৯ মার্চ নেদারল্যান্ডসের বিরুদ্ধে ম্যাচে তাসকিনের বোলিং নিয়ে রিপোর্ট হলেও সেই ম্যাচে কোনও বাউন্সার করেননি তিনি। অথচ পরীক্ষার সময় তাসকিনের অন্যান্য সমস্ত ডেলিভারিকেই ছাড়পত্র দিয়েছে আইসিসি। ব্যাপারটা বিভ্রান্তিকর বলে দাবি করেন বাংলাদেশের প্রতিনিধিরা। আবেদন করা হয় যে, পরীক্ষা পদ্ধতি যাচাই করে দেখা না পর্যন্ত তাসকিনকে খেলতে দেওয়া হোক। ভারতের বিরুদ্ধে খেলতে দেওয়া হোক। কিন্তু বেলফ জানিয়ে দিয়েছেন, আইসিসি-র পরীক্ষা পদ্ধতিতে কোনও ভুল ছিল না। তিনি এ-ও জানিয়ে দেন যে, নিজের অ্যাকশনকে বৈধ প্রমাণিত করার জন্য তাসকিন টুর্নামেন্ট চলাকালীন ফের অ্যাকশনের পরীক্ষায় বসতে পারেন।
তাসকিন নিজে কী বলেছেন? বাংলাদেশ দলের তরফে জানানো হয়েছে, মাঠে নামার জন্য তিনি যে কতটা মুখিয়ে রয়েছেন, জুডিশিয়াল কমিশনারকে তা বলেছেন তাসকিন। নিজের বোলিং অ্যাকশন স্বচ্ছ বলেও দাবি করেন তিনি। দরকারে চেন্নাইয়ে ফের পরীক্ষা দেওয়ার জন্য প্রস্তুত বলেও জানান তাসকিন। বুধবার বিসিবি-র এক প্রতিনিধি বলছিলেন, ‘‘তাসকিন মাঠে নামার জন্য ছটফট করছে। বাউন্সার বাদ দিয়ে বল করবে বলেও জুডিশিয়াল কমিশনারকে জানিয়েছিল ও।’’
যদিও ভারতের বিরুদ্ধে তাসকিনের মাঠে নেমে পড়ার মতো নাটকীয় কিছু ঘটেনি। অ্যাকশন সংশোধন না করা পর্যন্ত মাঠের বাইরেই থাকতে হচ্ছে কুড়ি বছর বয়সী ডানহাতি পেসারকে। তাঁকে এখনই ফের পরীক্ষায় না বসিয়ে আপাতত বাংলাদেশেই অ্যাকশন সংশোধনের কাজ চলবে। বিশ্বকাপে বাংলাদেশের পরের ম্যাচ আগামী শনিবার ইডেনে নিউজিল্যান্ডের বিরুদ্ধে। সম্ভবত কলকাতায় পৌঁছেই দেশে ফেরার বিমান ধরবেন তাসকিন!